钦定古今图书集成/明伦汇编/官常典/第597卷 > 周瑛
## 钦定古今图书集成/明伦汇编/官常典/第597卷 > 周瑛

按《明外史》本传：“瑛字梁石，莆田人。好读书，年过四十
始仕。已登成化五年进士，知广德州，自谓所志不遂，
乃以儒术见之。政事念民惑鬼神，不知葬祭法，又好
溺女，皆著论晓之，民多从其化。居九年，以善政闻，赐
敕旌异，迁南京礼部郎中，出为抚州知府。兴水利，均
征输，行保甲，民胥便之。而豪宗有不悦者，乃调知镇”
远。秩满，省亲归。弘治初，吏部尚书王恕荐瑛，起四川
参政。久之，进右布政使。咸有善绩。尤励清节。布被瓦
器，处之怡然。南京给事中杨廉、御史李情等交章荐，
大臣亦多知瑛，而瑛以母丧归。服除，遂引年乞致仕。
孝宗嘉之，诏进一阶。正德中卒，年八十七。瑛始与陈
献章友。献章之学主于静，瑛不然之，谓：“学当以居敬
为主，敬则心存，然后可以穷理。自《六经》之奥以及天
地万物之广，皆不可不穷。积累既多，则能通贯，而于
道之一本亦自得之矣。所谓求诸万殊，而后一本可
得也。”学者称“翠渠先生。”子大谟，登进士，未仕，卒。